Ana Maria Balaș, studentă la secția de limba japoneză a Facultății de Limbi și Literaturi Străine a UB, triplă campioană mondială la karate

Ana Maria Balaș, studentă la secția Japoneză-Engleză a Facultății de Limbi și Literaturi Străine a Universității din București, este, la 22 de ani, triplă campioană mondială la karate.
Cel mai recent titlu al tinerei Ana Maria Balaș, studentă în anul III la Universitatea din București, a fost obținut la Campionatul Mondial de Ashihara Karate, desfășurat la Sala Polivalentă din București în perioada 3-7 noiembrie 2021. În cadrul acestei competiții, la care au participat 300 de sportivi din 20 de țări, Ana Maria a obținut titlul de campioană mondială la senioare la kumite, o ramură a karate-ului ce presupune lupta directă între doi competitori.
„Campionatul Mondial din această toamnă a fost cea mai grea competiție și totodată prima competiție internațională de senioare la care am participat. Am avut pe categoria mea cinci adversare redutabile din Asia și Europa, fete din Sri Lanka, Suedia, Danemarca și Cehia. Am avut cinci meciuri în drumul spre titlul de campioană mondială, toate cu adversare puternice, însă am reușit să le câștig pe toate. A fost o bucurie specială să obțin titlul de campioană mondială, primul la senioare, chiar la București. A fost cu siguranță cea mai grea și muncită medalie din cariera mea de până acum”, a arătat Ana Maria într-un interviu pentru ziarul Adevărul.
În același interviu pentru Adevărul, Ana Maria Balaș a explicat și de unde provine pasiunea ei pentru limba și cultura japoneză. „Stilul meu de karate, mai exact Ashihara Karate, provine din Japonia. De aici a plecat această pasiune pentru limba japoneza, dorind să aprofundez mai mult tainele acestui stil de karate”. De patru ani, Ana Maria este și antrenoare de ashihara karate. „Consider că cea mai mare împlinire este de a oferi ceea ce ai învățat și de a forma noi generații. Eu nu am de gând să îmi închei cariera competițională, o să continui cu amândouă. Cred că se îmbină perfect, iar satisfacția si bucuria de a te antrena împreună cu elevii tăi și de a crește împreună este unică”, spune tripla campioană.

